Papersnake/gushiwen huggingface dataset:
游仙一十九首 其六
郭祥正（宋代）

澡心华池液，薰手玉楼香。一披宝神经，众真共来翔。

七言咏良遇，至音迭琅琅。珍重卫夫人，行草记瑶章。
大行皇太后挽词二首 其二
刘弇（宋代）

东朝功业高参九，丞相门闾盛活千。二纪再中扶汉日，一帘全覆避尧天。

濯龙春去蚕空老，长信衣藏玉不烟。与子弄孙神圣上，飞腾谁识母仪篇。
续兰亭会补镇国大将军掾卞迪诗
张溥（明代）

兹辰暮春初，散策临泉石。云渠引微波，浮觞薄前席。

伊人既已去，古今同一适。眷兹修禊地，遥岑澹空碧。
隆冈书院四景诗 其一
朱熹（宋代）

卜筑隆冈远市朝，个中风景总堪描。溪云带雨来茅屋，涧水浮堪出石桥。

绿遍莎汀牛腹饱，青归麦垄鸟声娇。东邻西舍浑相似，半是渔人半是樵。
室思
徐干（魏晋）

沉阴结愁忧，愁忧为谁兴？
念与君相别，各在天一方。
良会未有期，中心摧且伤。
不聊忧餐食，慊慊常饥空。
端坐而无为，仿佛君容光。

峨峨高山首，悠悠万里道。
君去日已远，郁结令人老。
人生一世间，忽若暮春草。
时不可再得，何为自愁恼？
每诵昔鸿恩，贱躯焉足保。

浮云何洋洋，愿因通我辞。
飘摇不可寄，徙倚徒相思。
人离皆复会，君独无返期。
自君之出矣，明镜暗不治。
思君如流水，何有穷已时。

惨惨时节尽，兰华凋复零。
喟然长叹息，君期慰我情。
辗转不能寐，长夜何绵绵。
蹑履起出户，仰观三星连。
自恨志不遂，泣涕如涌泉。

思君见巾栉，以益我劳勤。
安得鸿鸾羽，觏此心中人。
诚心亮不遂，搔首立悁悁。
何言一不见，复会无因缘。
故如比目鱼，今隔如参辰。

人靡不有初，想君能终之。
别来历年岁，旧恩何可期。
重新而忘故，君子所尤讥。
寄身虽在远，岂忘君须臾。
既厚不为薄，想君时见思。
半醉
韩偓（唐代）

水向东流竟不回，红颜白发递相催。壮心暗逐高歌尽，

往事空相半醉来。云护雁霜笼澹月，雨连莺晓落残梅。

西楼怅望芳菲节，处处斜阳草似苔。
陈商学士知常州
韩琦（宋代）

叠鼓声喧下鹢舟，书山萧索别英游。青藜照字观奇废，朱雀分符锡命优。

霞夹乌樯晴旆卷，星摇渔浦夜灯幽。莼风正孰帆无恙，一色江天望处秋。
邻几挽词二首
刘敞（宋代）

那知一樽酒，流涕寝门前。非复平生日，空看东逝川。

诗书遗素业，山水閟空弦。人物陈留古，当凭耆旧传。
谒龙山国恩寺
释今回（明代）

萧森古寺对空山，六代真源仰圣颜。池水尚流曾浴处，居人谁掩旧柴关。

青林古木三春里，晴日高荣一照间。何限荆榛虚怅望，白云无恙向人间。
石菖蒲
释元肇（宋代）

烟雨暝朝昏，龙湫雁荡滨。移根来别处，终日伴閒身。

劲气冲如发，寒芒凛辟尘。年年看花者，应笑不曾春。
丁卯中秋社集赋得攀桂仰天高为文场多士作以后请仙多和此诗步韵
邓云霄（明代）

墨花飞雾彩毫新，东璧星移入桂轮。月姊分香邀上客，天孙摘锦赠才人。

九霄紫府曾通籍，五夜朱衣自有神。更向花阴听捣药，杵声敲醒利名身。
太守赵山甫示和篇次韵为谢
周必大（宋代）

阿娇金屋聚芳菲，当御银环序妾妃。
龙女坠天頩素颊，鲛人出水织纁衣。
袖垂户外瞻双引，燕在宫中第一飞。
不用虫鱼笺尔雅，使君行合左符归。
戏呈凤凰长老用师
文同（宋代）

七十头陀会语言，舌根流利口阑珊。
罗浮居士最难奈，稳把无弦琴与弹。
用范叔刚韵送陈亮功同年
孙应时（宋代）

人物相后先，筦库故多士。
若人海邦来，清渭照泾水。
风尘不自海，远业正在此。
林深兰葵芳，波动金石止。
三年亦何中，一笑聊复尔。
天风今扶摇，势作九万里。
未令游蓬山，亦合佐槐市。
富贵善移人，须公直如矢。
平生十年书，喜见习鉴齿。
少留更舂容，春醪荐鲂鲤。
句 其十三
谢逸（宋代）

身似何郎全傅粉，心同韩寿暗偷香。
画山水歌赠杨彦正
郭钰（元代）

忆我往岁山中居，山水娱人忘读书。钓鱼独坐溪石久，看竹每过邻人居。

苍松鹤带白云下，紫萝猿抱晴烟虚。而我扶醉骑蹇驴，谁人不道似是浣花之画图。

自从丧乱走南北，甚欲画之不可得。杨君挥翰颇风流，云山为作秋三叠。

寒雅隔浦淡微茫，老树悬崖交屈铁。门前芝草涧中石，稚子松根采残叶。

知君所画非青原，令我展转思故园。山桥野径宛相似，桂树正对梅花村。

清秋毫末瘦蛟舞，白日座上银河翻。问君何得最奇古，十载苦心思董元。

董元旧住浙江上，门对吴山耸千文。有时登高望海潮，老怀挥霍增雄壮。

遗迹百年今渐亡，战尘千里吾安往。但将此画挂高堂，清秋卧听松风响。
闻砧
鲍皋（清代）

时清休远戍，节暮复哀砧。不断千家响，无端万里心。

候虫声共切，由郭气同阴。千下有寒者，那知关塞深。
嘉禾百咏 其八十八 赵老园
张尧同（宋代）

藏书几万卷，归老此林泉。不为寻莼鲙，于公亦有贤。
杂咏一百首·屈原
刘克庄（宋代）

芈姓且为虏，累臣安所逃。
不能抱祭器，聊复著离骚。
题石桥
叶清臣（宋代）

觉雄示入灭，尊者俱授记。
现彼声闻身，护此浊恶地。
他方自感通，此地真灵秘。
一路指桥西，谁明导师意。
郊庙歌辞。祭方丘乐章。顺和
佚名（唐代）

乐备金石，礼光尊俎。大享爰终，洪休是举。

雨零感节，云飞应序。缨绂载辞，皇灵具举。
送延福专使 其一
释慧空（宋代）

金身荷去万钧重，千里持来一物无。且喜重关俱透彻，浩歌归路倒骑驴。
海棠
梅尧臣（宋代）

要识吴同蜀，须看线海棠。
燕脂色欲滴，紫蜡蔕何长。
夜雨偏宜著，春风一任狂。
当时杜子美，吟遍独相忘。
度清霄
张继先（宋代）

独自行兮独自坐。独自歌兮独自和。日日街头走一过。我不识吾谁识我。人间旦暮自四时。玄中消息不推移。觌面相呈知不知。知时自唱啰啰哩。
宿南山普济院
张耒（宋代）

闪闪青灯照薄帷，幽人不寐自吟诗。
僧来邀我更深坐，待听山风到树枝。
醉花阴 云暑五月初见芍药
曹溶（明代）

簟捲清湘寒影皱，香逼蜂须透。花信忆金盘，密约虽迟，倾国还依旧。

玉栏风露端阳后，尘土淹衫袖。几日费清醪，强欲留春，又怕因春瘦。
新居凿井饮之味殊清胜因成一首
冯时行（宋代）

丹砂黄菊莫年须，清净玄功世恐无。
千里长源开地脉，数篙寒恐落金枢。
蛰龙雨气通沧海，丹凤秋风老碧梧。
事业正应归鼎饪，更分清韵入冰壶。
送皇甫司录赴黔南幕
顾非熊（唐代）

黔南从事客，禄利先来饶。官受外台屈，家移一舸遥。

夜猿声不断，寒木叶微凋。远别因多感，新郎倍寂寥。
半山庵
左纬（宋代）

入山须判宿，不宿漫区区。泉脉寻还有，兰香嗅却无。

杉高方见直，石怪不成粗。若到三潭顶，归时路更迂。
水龙吟 其二 呈谭龙山
黎廷瑞（宋代）

锦袍何处，向旧江、衰草寒芦萧瑟。瀛馆神仙挥玉麈，唤醒诗酒魂魄。

走电飞虹，惊涛触石，举目乾坤窄。油然归去，短篷多载风月。

好在雨外云根，水边石上，鸥鹭盟重结。见说西湖湖上路，香沁梅梢新雪。

驾白麒麟，鞭青鸾凤，次第孤山客。吾今西啸，寄诗先与逋仙说。
刻烛行
王邦畿（明代）

刻烛嘱莫速，刻烛速尔嘱。尔停嘉尔淑，尔速詈尔毒。

毒莫毒乎文人文，一褒一贬能杀人。淑莫淑乎文人心，一哀一乐任天真。

真伪不难欺幽独，幽独反难欺此烛。天下无心有心毒，天下有心无心淑。

两心相对笑嬉嬉，绛纱笼著珊瑚枝。千年黑漆光离离，中有真人戴金冠，披紫衣。

端坐日月光华里，不知出在何时，驰驱四座发妙思。

语塞眦裂竖两眉，约束如大将行师。三令五申，斩头馘耳，日中为期。

疾风骤雨笔淋漓，怒雷霹雳电奔驰。诗成烛在不烛詈，詈烛嘉烛烛不知。

朗诵一遍烛听之，深夜诗成不可读，寒风易动鬼神哭。

马行海，舟行陆。截竹截竹阴阳六，茧丝不抽明朝续。
莲塘
孟迟（唐代）

脉脉低回殷袖遮，脸横秋水髻盘鸦。

莲茎有刺不成折，尽日岸傍空看花。
送坚上人归杭州天竺寺
清江（唐代）

十年劳负笈，经论化中朝。流水知乡近，和风惜别遥。

云山零夜雨，花岸上春潮。归卧南天竺，禅心更寂寥。
偈七首
释法泰（宋代）

忆昔游方日，获得二种物。
一是金刚鎚，一是千圣骨。
持行宇宙中，气岸高突兀。
如是三十年，用之为准则。
而今年老矣，一物知何物。
掷下金刚鎚，击碎千圣骨。
抛向四衢道，不能更惜得。
任意过浮生，指南将作北。
呼龟以为鳖，唤豆以为粟。
从他明眼人，笑我无绳墨。
数日来顿疏酬唱若无牵宁度郁蒸辄贡狂吟用惊
李昉（宋代）

日照清空火欲燃，须将酬唱强相牵。
若无啸月吟风侣，争度流金铄石天。
帘卷小亭终少到，簟铺深室亦难眠。
如何偷得清凉乐，除却冥心学坐禅。
过峡
徐敦仁（清代）

奔流直下下牢关，峡束重重探百蛮。峰峻石穿天上路，滩高浪滚雪中山。

人同虎豹分崖住，身与蛟龙夺命还。深夜一镫照孤睡，瓮头人鲊梦刀环。
一斛珠
佚名（宋代）

琼搓粉滴。南枝只报江南坼。横斜疏影溪边窄。翦碎白云，分付陇头客。
冰肌绰约疑姑射。铅华消尽见真色。不随桃李开红白。我为东君，来报春消息。
印甥请赞
释月涧（宋代）

行脚见淳祐诸老，住院历南北两朝。不守黄龙活业，不传太白箕裘。

为人处惯向弓弦上结丝，横机时每于险处断桥。

设出古老文章，解教夫子咂舌。举示杜撰提唱，刚要达磨点头。

长处全无，拙处偏优。是为杨岐十一世孙月涧比丘。
乐府体
曹邺（唐代）

莲子房房嫩，菖蒲叶叶齐。共结池中根，不厌池中泥。
过吴即景
张羽（明代）

片帆迢递入吴烟，竹溆芦汀断复连。
柳荫浓遮官道上，蝉声多傍驿楼前。
近湖渔舍皆悬网，向浦人家尽种莲。
行到吴王夜游处，满川芳草独堪怜。
太淑人管氏挽词
楼钥（宋代）

彤史久不作，谁能有妇功。
宁知贵家子，乃有昔人风。
钿轴恩何渥，芝庭泽不穷。
死生无可憾，况已悟真空。
奉和圣制送张说巡边
宋璟（唐代）

帝道薄存兵，王师尚有征。是关司马法，爰命总戎行。

画阃崇威信，分麾盛宠荣。聚观方结辙，出祖遂倾城。

圣酒江河润，天词象纬明。德风边草偃，胜气朔云平。

宰国推良器，为军挹壮声。至和常得体，不战即亡精。

以智泉宁竭，其徐海自清。迟还庙堂坐，赠别故人情。
河西送李十七
高适（唐代）

边城多远别，此去莫徒然。问礼知才子，登科及少年。

出门看落日，驱马向秋天。高价人争重，行当早著鞭。
与陈万石
冯山（宋代）

千首诗兼百首文，宗韩之子拾遗孙。吾乡此道嗟几绝，先世馀风喜仅存。

三变声名徒自惜，平生襟抱向谁论。相知惟有贫相见，拨置穷愁付酒樽。
题蛰庵
王柏（宋代）

一蛰了千悮，心安境自宽。
轩昂就收敛，自在觅艰难。
龙怕乌台勘，人疑蕙帐寒。
欲知舒卷意，编简静中看。
贺吴营元氏驻节亭成
吴与弼（明代）

积李崇桃烛令辰，双溪雄峙一亭新。百年胜事光先躅，千载清芬激后人。
郑佥判取苏黄门图史园囿文章鼓吹之语为韵见
方岳（宋代）

吾仕竟三黜，吾气竟再鼓。
百年会有极，等作一捧土。
宁当友鱼虾，勿谓怒豺虎。
静中试遐观，一一皆自取。
但恨齿发衰，无力供保伍。
结茅得幽深，杉竹自成坞。
食贫秋田少，酒不供少户。
醒眼对佳山，日夕迭宾主。
有谈及世故，使我舌屡吐。
常恐天地间，愧仰而怍俯。
所以猿鹤居，不嫌蓬藋拄。
可惜秋风至，送君又南浦。
武夷精舍杂咏 止宿寮
朱熹（宋代）

故人肯相寻，共寄一茅宇。山水为留行，无劳具鸡黍。
师师令 除庭酴醾栀子盛开凄然赋此
沈谦（清代）

胭脂日晒。剪轻罗刀快。天然真色谢铅华，更脉脉、檀心无奈。

一样背时春不待。问要谁怜爱。

看花心闷因花害。镇啼痕沾带。落霞斜照玉屏红，正雨过、远山如黛。

只道凤帏人尚往，恁晚妆时戴。
过亡妹坟有感
李光（宋代）

死生契阔不堪论，鸿雁惊飞只断魂。白首重来作寒食，数行老泪洒松根。
偈颂一一二首 其一一一
释清远（宋代）

暂下莲峰轻屈指，光阴倏尔又三年。虽然不隔丝毫许，争似躬亲到座前。
寄道原 其一
徐积（宋代）

好笑李诗翁，寄身明月中。饥肠吞白露，醉口吐清风。

时时跨霜鹤，步步凌秋空。相呼且相待，略住白云峰。
蛛网
杨万里（宋代）

深山无水又无人，晒网摊层夺日明。
却是蜘蛛遭积雨，经纶家计趁新晴。
拾遗二首新添 其一
寒山（唐代）

我见世间人，个个争意气。一朝忽然死，只得一片地。

阔四尺，长丈二。汝若会出来争意气，我与汝立碑记。
寄茶与和甫
王安石（宋代）

彩绛缝囊海上舟，月团苍润紫烟浮。
集英殿里春风晚，分到并门想麦秋。
出游
陆游（宋代）

八月石帆秋，聊为汗漫游。
本因寻友去，却为看山留。
小草题僧壁，长吟上驿楼。
月能从剧饮，天可寄闲愁。
高下评泉品，纵横记酒筹。
花开遇门入，水长信船流。
肮脏人虽弃，脂韦我自羞。
此心君不信，试往问沙鸥。
偈颂五首
释印肃（宋代）

体得寰中物，忘机自葆光。
老庄言不及，佛祖句难藏。
槁木非成道，灰心岂离忙。
资深无欠少，本有不须忘。
剑器近
奕绘（清代）

血华染。懔出匣、荧荧光闪。太古一双龙贬。俱跃入，莫耶剑。

射牛一、丰城交感。精英落人心瞻，莫轻犯。

谁敢。舞来风雨黯。豪挥醉引，算古来、多少人头砍。

金刚慧刃透禅机，甚情根业根，一刀言下都斩。鬼愁神惨。

三尺单锋，千载销磨锷减。锦囊护惜明珠嵌。
俞鉴山月歌
方回（元代）

诗人诗向虚空攫，平地望月不可摸。
或谓高山去天近，好登东岳陟西岳。
岳峰峻极未到天，仰面难舐兔臼药。
末由手挽月娥衣，诗思肯从天上落。
不如斟月入杯中，诗酒肠吸杯月空。
一杯一首百杯百，天送佳句来长风。
仙人轻举跨飞鹤，游子归思随征鸿。
扶摇直上九万里，未办顶摩丹桂宫。
所以诗人世难得，倚靠梯凳探月窟。
山头拿月月愈远，尘里抉诗诗不出。
大江汹涌波跳金，谪仙捉月沦采石。
是为诗人善搜诗，何知君非今李白。
送徐彦思三首 其三
周紫芝（宋代）

枘方乖凿固应殊，草木相求世久无。可怪风流如孺子，不嫌人物似曹蜍。

两溪风月空劳梦，千里歌谣尚载涂。他日鹓行一回首，冷凫乘雁只江湖。
后堂木芙蓉
陈宓（宋代）

红葩翠竹与齐肩，为问霜枝已几年。
一色碧天红烂熳，卧看疑在鉴湖舡。
郑通判同年挽词 其二
许及之（宋代）

惊心同榜渺参辰，回首龙飞四十春。不慭此翁天实惜，欲论心十我谁亲。

百年风月归吟笔，一代仪型落后尘。正尔棘心吹泪苦，石塘东望更沾巾。
菩萨蛮·梦回小枕敧寒玉
卢炳（宋代）

梦回小枕敧寒玉。博山香暖沈烟续。帷薄怯轻纱。风牵幌带斜。夜窗云影细。月送花阴至。身世在陶唐。闲愁不挂肠。
舟行
沈辽（宋代）

我舟莫行疾，我家日已远。行迟终不到，不到何由返。

吴楚千万里，江山道回转。白头多伤感，方寸不胜乱。
怀玉岩先生谪广州忽自古杭有书至
丘葵（宋代）

十二年前旧师友，书来欲拆泪成行。几回相忆人千里，往事追思梦一场。

琴剑知辞南国久，干戈尚任北方强。伤心吾道秋容冷，遥忆师门数仞墙。
拜中岳命作 其二
米芾（宋代）

常贫须漫仕，闲禄是身荣。不托先生第，终成俗吏名。

重缄议法口，静洗看山睛。夷惠中何有，图书老此生。
次韵子瞻和渊明饮酒二十首
苏辙（宋代）

开卷观古人，谁非一世英。
骨肉委黄垆，泯灭俱无情。
憧憧来无尽，扰扰相夺倾。
惊雷震朱夏，鲜能及秋鸣。
得酒且酣饮，问谁逃死生。
灌溪三咏
李纲（宋代）

道人卓锡使泉飞，一派清甘满石陂。谁识灌溪真境界，也知只见沤麻池。
易言
韦应物（唐代）

洪炉炽炭燎一毛，大鼎炊汤沃残雪。疾影随形不觉至，

千钧引缕不知绝。未若同心言，一言和同解千结。
送顾少参进表之京
黄佐（明代）

殊方长走画熊车，薇阁松窗月色虚。
喜见西山归战马，愁闻南海进明珠。
风生阊阖陈金镜，云拥罘罳拜玉除。
后夜若逢牛斗使，前星应有凤凰书。
望江南
杨慧淑（宋代）

江北路，一望雪皑皑。万里打围鹰隼急，六军刁斗去还来。归客别金台。

江北酒，一饮动千坏。客有黄金如粪土，薄情不肯赎奴回。挥泪洒黄埃。
落齿和坡山四首 其一
黄衷（明代）

我髭白无算，君齿落云六。久知老见侵，岂有丹可服。

秋英吐鹅毛，秋粳曝虾肉。岁晏得养生，细啖茯苓粥。
雪
韩维（宋代）

屏翳驱云结夜阴，素华飘堕恶氛沈。
色欺曹国麻衣浅，寒入荆王翠被深。
天上明河银作水，海中仙树玉成林。
日高独拥鹴裘卧，谁乞长安取酒金。
景泰洼
虞淳熙（明代）

合沓众山转，鸿沟界危冈。
贞松心不移，偃盖覆神堂。
欲蜕龙为鱼，千古以慨慷。
土木骨纵横，魂来关塞长。
君王奠鳌足，太史筮苞桑。
宗霸救沦丧，朱火寒有光。
迎驾谊何笃，覆辙戒难忘。
岂无延陵心，重为亡国伤。
宫门一以夺，羡门竟迷方。
碧瓦易黄屋，蓬颗西山傍。
杜宇啼旧埏，织乌集野棠。
坤维幸勿绝，一惸得新藏。
灵表扶九宫，何必厂阴房。
碧血障胡尘，芊芊白草芳。
高睇歌《大招》，涕泗洒衣裳。
闲居即兴
萧锦忠（清代）

依山傍水房数间，行也安然，坐也安然。
布衣得暖胜丝锦，长也可穿，短也可穿。
稀粥淡饭饱三餐，早也可餐，晚也可餐。
无事闲游村市栈，棋也玩玩，牌也玩玩。
雨过于晴上小船，今也谈谈，古也谈谈。
夜归儿女笑灯前，饭在一边，菜在一边。
不是神仙，胜似神仙。
睢阳赠李司仓
刘长卿（唐代）

白露变时候，蛩声暮啾啾。飘飘洛阳客，惆怅梁园秋。

只为乏生计，尔来成远游。一身不家食，万事从人求。

且喜接馀论，足堪资小留。寒城落日后，砧杵令人愁。

归路岁时尽，长河朝夕流。非君深意愿，谁复能相忧。
晋书十二首 其十 庾亮
郑学醇（明代）

庾公重作镇荆州，飞鸟翩翩出石头。屡诏不来缘底事，月明清兴在南楼。
辛酉大雪戏成十诗以千山鸟飞绝万径人踪灭为韵 其八
周麟之（宋代）

吾无千金裘，为博曲米春。床头腊瓮熟，漉以渊明巾。

饮少辄至醉，醉眼迷天垠。冲寒望南巷，不见披氅人。
相和歌辞 门有车马客行
李白（唐代）

门有车马客，金鞍曜朱轮。谓从丹霄落，乃是故乡亲。

呼儿埽中堂，坐客论悲辛。对酒两不饮，停觞泪盈巾。

叹我万里游，飘飖三十春。空谈霸王略，紫绶不挂身。

雄剑藏玉匣，阴符生素尘。廓落无所合，流离湘水滨。

借问宗党间，多为泉下人。生苦百战役，死托万鬼邻。

北风扬胡沙，埋翳周与秦。大运且如此，苍穹宁匪仁。

恻怆竟何道？存亡任大钧。
赵东阁奏院
释元肇（宋代）

东阁王孙贵，才名似谪仙。可怜颁郡下，不及盖棺前。

家乏千金计，诗应万古传。生来同四柱，岂料哭君先。
摘得新 其三 曲水园
吴绮（清代）

溪南好，曲水旧名园。老树阴连看弈馆，藕花香绕读书轩。

元龙榻自眠。
蜡梅
吴泳（宋代）

若得西湖处士疑，如何颜色到鹅儿。
清香全与江梅似，只欠横斜照水枝。
卢氏母挽词二首
林亦之（宋代）

为语歌铃过野田，不须泪眼更悬悬。
人间催促如风叶，谁是平头八十年。
扇子诗
李石（宋代）

夜凉红藕六铢衣，露滴银床树影稀。
醉把玉箫风鬓乱，乘鸾初自月归来。
陶渊明
郭登（明代）

渊明宰彭泽，月请米五斗。
折腰乡里儿，浮名真可丑。
凤凰不啄粟，岂肯同鸡口。
悠然见南山，竟掷怀中绶。
篱边几丛菊，门外五枝柳。
不负头上巾，且尽杯中酒。
雨中海棠花放简冯元咨
苏泂（宋代）

天涯万里春风晚，曾上西楼看此花。
今日东南无处觅，矮筇来问蜀人家。
次韵王才元少师酴醿
李弥逊（宋代）

繁英雪作堆，新叶帷尚隘。
一薰有馀清，三臭讵可废。
淡然不争妍，晚乃入鉴裁。
风流卮酒间，颖脱众香内。
缑仙厌繁华，醉卧日炙背。
经锂被花恼，妙语击环佩。
晓来雨翻盆，春事逐破块，
谁怜静铜钱，相期世纷外。
登山却立府视一村风物殊可人意二绝
陈文蔚（宋代）

桑柘阴中日日行，只闻犬吠与鸡鸣。
此时身在烟云上，眼界不知如许明。
十二月二日腊祭前一日致斋惠照清叟察言观色
郑刚中（宋代）

柳眼浅窥湖水畔，梅花瘦著竹篱边。
残年未便无冰雪，春意云何已断然。
忆春日曲江宴后许至芙蓉园
李绅（唐代）

春风上苑开桃李，诏许看花入御园。
香径草中回玉勒，凤凰池畔泛金樽。
绿丝垂柳遮风暗，红药低丛拂砌繁。
归绕曲江烟景晚，未央明月锁千门。
鹧鸪天·正月十一日观灯
姜夔（宋代）

巷陌风光纵赏时。笼纱未出马先嘶。白头居士无呵殿，只有乘肩小女随。
花满市，月侵衣。少年情事老来悲。沙河塘上春寒浅，看了游人缓缓归。
偈颂二百零五首
释正觉（宋代）

檐头雨滴声，问你要惺惺。
直下成己事，途中作主盟。
刹刹见佛，成成出经。
擘开华岳连天色，放出黄河到海声。
武功县中作三十首 其十六
姚合（唐代）

朝朝眉不展，多病怕逢迎。引水远通涧，垒山高过城。

秋灯照树色，寒雨落池声。好是吟诗夜，披衣坐到明。
京口夜望
汪孟鋗（清代）

铁瓮秋风尚忆吴，古来项口势雄孤。枫林色好迷烟雾，雁阵声寒乱舳舻。

离立髻鬟堪北顾，横陈衣带只东趋。夜镫如昼凭阑乍，城郭扬州得见无。
春怀三首
尹耕（明代）

春深关塞尚屯兵，万里防胡拱汉京。不为翠华临远道，岂应金甲废深耕。

转输坐见司徒急，经略亲看相国行。莫讶至尊忘北顾，显陵迁附圣人情。
石梅
李杰（明代）

仙馆高寒地，孤梅石罅生。
西湖千万树，何似此株清。
点绛唇·独自临池
舒氏（宋代）

独自临池，闷来强把阑干凭。旧愁新恨。耗却年时兴。鹭散鱼潜，烟敛风初定。波心静。照人如镜。少个年时影。
寓叹
陆游（宋代）

萧疏残发数茎丝，胜负浑如未算棋。
万里旌旗无昨梦，一蓑烟雨有新诗。
潜消暗换人谁在？小醉闲眠我自奇。
二十四年能几许，汾阳回首亦成痴。
哀吕东莱 其二
徐安国（宋代）

感涕门阑旧，由来岂苟然。茶山参活法，婺女拾残编。

记录书犹在，忘言意已传。续灯身后事，先是有同年。
次韵邓善之书怀七首
方回（元代）

以逊而绵者，居然古性情。
温恭瞻道貌，响浪听心声。
施药痊诸病，留田与后耕。
日予拜嘉惠，欲报乏连城。
雨霁
杨万里（宋代）

雨为梅花遣尽尘，柳勾日影自传神。
不须苦问春多少，暖暮晴帘总是春。
贺新郎（送易子炎运干之任）
姚勉（宋代）

冷眼三边处。喜舍人、水滨跃马，上京西路。三国英雄千载矣，开胜依然如故。这勋业、向谁分付。袖里翰林风月手，也何妨、戮力风寒护。谈笑暇，诗吟虏。

岘山几载无人顾。幸如今、翦除荆棘，扫清飙雾。换得东南新局面，政欠十分著数。算人物、须还羊杜。玉帐筹边机会好，把规模、赶出中原去。天下事，书生做。
晚过鸡鸣寺
孙垓（清代）

落日疲驴踏藓行，鸡笼山接古台城。门前远翠千层币，屋后湖台一片明。

寸寸地荒皆古迹，迢迢风起作寒声。游人过此多凄感，况际萧寥客思生。
哲宗发皇后册宝三首
佚名（隋代）

宣哲维公，就位肃庄。
册宝具举，丕下其光。
出于宸闱，鼓钟喤喤。
母德天下，万寿无疆。
忆存之
潘慎生（清代）

东风吹绿过扬子，水调阑珊暮雨时。《折柳》天涯闻玉笛，飞花南国唱《杨枝》。

春山荷锸情何限，弥勒同龛愿岂迟。江左清华摇落后，白头空咏《四愁》诗。
追次文公先生岁莫燕集韵 其一
方孝孺（明代）

灵台湛无为，一念寂不起。外物纷相交，飞扬千万里。

哲人善操养，渊澄复山峙。所期天爵脩，讵以贫贱耻。

岂无华轩客，膏粱饫顽鄙。道义竟无闻，放浪徒自喜。

滔滔从俗化，悄悄为谁美。知言世所难，感叹何时巳。
读书
沈辽（宋代）

病骨愔愔百不如，不应投老更看书。古今得丧今方辨，且向斜阳弄蠹鱼。
临江仙（晓晴）
刘辰翁（宋代）

海日轻红通似脸，小窗明丽新晴。满怀著甚是真情。不知春睡美，为爱晓寒轻。

说似吴山楼万叠，雪销未尽宫城。湖边柳色渐啼莺。才听朝马动，一巷卖花声。
满江红 其一 丙午重阳前二日雨霁，泗泾倚阑望九山
邵亨贞（元代）

云琐吴山，重阳近、满城风雨。层楼外、摩挲病眼，尚堪延伫。

采菊有谁忘世虑，催租底事妨诗句。纵乌巾、潦倒不禁秋，犹能赋。

村隐隐，牛羊路。烟冉冉，蒹葭渡。是几番兴废，几番今古。

世乱可堪逢节序，身闲犹有余风度。且凭高、呼酒发狂歌，愁何处。
赋山庵梅花
舒岳祥（宋代）

水石生来瘦，乾坤孕此情。
寒豀千尽照，残雪数枝横。
光射霜髯逼，酥浮玉面争。
何人夜吹笛，故作断肠声。
台上迟客
韦应物（唐代）

高台一悄望，远树间朝晖。但见东西骑，坐令心赏违。

始霁郊原绿，暮春啼鸟稀。徒然对芳物，何能独醉归。
题王师尹宜晚楼
仇远（元代）

高卷书帘雨气寒，螺屏拥髻赴沧湾。
去天一握屋上屋，斜日几重山外山。
地展画图增暮景，风吹笑语落人间。
栖鸦已寂归云急，却怪云犹未得閒。
径山五峰 其二 大人峰
祖铭（元代）

五髻生云雨，镇踞何舂容。具此大人相，题为大人峰。

伟哉天地间，万象同扩充。
侃老舍天宁寺往游何道二山二首 其二
袁说友（宋代）

飞锡真游戏，论诗解往还。一声狮子吼，十里道场山。

绿竹静无语，白云长自閒。赵州应路滑，无复叹间关。
彭城怀古
王佐（汝学）（明代）

满目山河霸业荒，西风烟草正茫茫。沐猴人去成终古，戏马台茫自夕阳。

只把仁残分汉楚，何曾百二藉金汤。韩生浪说关中好，秦在关中亦已亡。
临江仙 芙蓉
陈霆（明代）

莲褪红衣蒲稗老，西风吹冷汀洲。翠罗簇护锦云稠。

借来三月景，点破一江秋。

鸥鸟不归沙嘴静，孤芳自觉含羞。柔枝袅袅影悠悠。

浪中莲唱杳，烟外夕阳愁。
鹧鸪天（同前）
赵磻老（宋代）

白日青天一旦明。旧时勋业此时情。延英再许裴公对，商鼎须调傅说羹。

千万载，辅宗祊。擎天八柱愈峥嵘。将军犁却龙庭后，岁傍龟山奏太平。
题松竹白鹤图
解缙（明代）

松寿千年龄，竹苞四山植。仙驭何方来，偶此共栖息。

东游扶桑何西极，下上九天仅咫尺。时回啄食向苍苔，会见培风展轻翼。

松花雪落金粉香，竹食贮以供鸾凰。九皋一声彻云表，怪此人立何昂藏。

临皋梦断洞箫谱，但见赤壁山苍苍。丹砂作顶耀朝日，白玉为羽明元裳。

金芝瑶草尚厌饫，肉食岂足充君肠。清风徐来山月白，起舞琪雪参差光。

乘轩肯受淇澳侮，携琴羞与西山将。天长地久护松竹，凤鸾备驾天门翔。

松为栋梁竹为簜，羽衣常侍北斗傍。北斗斟酌白玉壶，南崖灿烂沧海枯，万寿千年应瑞图。
跋至能所书西湖洞天事
方岳（宋代）

西湖天下奇绝处，定有老仙时下观。
重来俯仰已陈迹，但见孤山烟雾漫。
醉中
陈著（宋代）

乐游原上少年春，安乐窝中快活身。
古到如今如几日，吁嗟天也不由人。
偈颂五十一首
释大观（宋代）

不慕诸圣，不重己灵。
橐弓戢矢，坐享太平。
德山有棒，正好束之高阁。
临济有喝，也应无处施呈。
送刘元发归鄱阳次其韵
王之道（宋代）

杖藜千里访茅茨，来赴当年一笑期。
白发我徒悲老大，青山君尚记艰危。
夜听高论因忘寐，昼味新诗可疗饥。
冬日迎长殊可爱，何妨去国少迟迟。
寓舍近溪有大木数章休暇辄游息其间偶得二诗 其二
洪焱祖（元代）

春去不留花，青阴满山县。天生溪上林，息我簿书倦。

济世本无能，观心如有见。携瓢酌清波，三漱复三咽。
和叔夏游双峰二首
胡寅（宋代）

有佛留深境，无僧阐大音。
殷勤五字句，摇荡众香林。
自适登临兴，谁窥隐显心。
从来多暇日，悔不早追寻。
重九前一日刘学录以诗招潘杨二丈登高二丈辞
陈宓（宋代）

一秋好处黄叶节，自昔名言不浪传。
八日登高胜九日，今年不饮便明年。
落叶 其二
李承烈（清代）

白帝原非雨露悭，荣枯物理亦循环。堆来有迹山山暮，听到无声树树闲。

薄命自甘沈碧涧，伤心不是为红颜。樊川莫忆成阴日，一任东风去复还。
杂曲歌辞。少年乐
李贺（唐代）

芳草落花如锦地，二十长游醉乡里。红缨不重白马骄，

垂柳金丝香拂水。吴娥未笑花不开，绿鬓耸堕兰云起。

陆郎倚醉牵罗袂，夺得宝钗金翡翠。
赠张南金二绝
刘克庄（宋代）

家寄桐城身在蒲，袖中又有峤南书。
茅山极目茶亭远，知向何州度岁除。
庵中晨起书触目
陆游（宋代）

初归誓墓老乡邦，手结茆茨近小江。
北渚露沾行药屐，东厢日射勘书窗。
孤忠自信丹心折，万事空成雪鬓霜。
长媿宗人白崖老，赠行期我鹿门庞。
石榴花 其二
丘葵（宋代）

英英石榴花，不朱而自赤。凡今之人兮，谁不悦媚色。

脂水涨渭流，妍姿竟倾国。
题介休王医杏林卷
杨巍（明代）

卖药兼求道，年年海上过。应人浑偶尔，济世有诸科。

术异泣神鬼，心閒到薜萝。春来闻种杏，万树绕汾河。
过涂城故址 其二
林朝崧（清代）

太息沧桑久变更，颓垣谁识汉家营？海疆今但须游徼，儿戏还嗤灞上兵。
琵琶
张表臣（宋代）

白鸽潜来入紫槽，朱鸾飞去唳青霄。
江边塞上情何限，瀛府霓裳曲再调。
漫道灵妃鼓瑶瑟，虚传仙子弄云璈。
小怜破得春风恨，何似今宵月正高。
木芙蓉
许及之（宋代）

津陆元殊种，名称偶尔同。秋光波底见，堤上忆苏公。
石榴无
朱仕玠（清代）

木槿纷敷对日曛，远输榴朵赤无群。剧怜碧玉钗头鬓，妒杀桃无马上裙。

照夜乍惊烟出木，冒炎误认火烧云。洛阳处士如相觅，石醋芳名世久闻。
登云梯
殷琮（唐代）

碧落远澄澄，青山路可升。身轻疑易蹋，步独觉难凭。

逦迤排将近，回翔势渐登。上宁愁屈曲，高更喜超腾。

江树遥分蔼，山岚宛若凝。赤城容许到，敢惮百千层。
松花
孔平仲（宋代）

曾闻高节冒冰霜，三月开花满路香。虬鬣龙鳞今老大，学他挑弄色轻黄。
四威仪
释师范（宋代）

山中卧，不知时节过。
雨打窗，好梦都惊破。
闻勾景山补盩厔丞仍闻学道有得以诗调之发万里一笑
唐庚（宋代）

人言盩厔似江湖，莫对丞哉叹负余。别后耳根无正始，向来纸尾得黄初。

可怜鬼谷纵横口，今读神溪缥白书。臣朔许长钱许少，何当天子念公车。
穷居
陆游（宋代）

羸病无时已，穷居只自悲。
巾偏非雨垫，衣弊岂尘缁。
米尽时炊稗，樽空惯啜漓。
逐贫虽有赋，乞食未成诗。
春雨卧病书怀 其六
童轩（明代）

密雨随风急，虚斋日晏眠。诗瓢高挂壁，茶灶冷炊烟。

饮乏高阳侣，贫无负郭田。悠悠清梦里，吟遍衍波笺。
病中迟陈道育不至
徐熥（明代）

幽斋啼暮禽，扶病自沉吟。孤烛当残夜，疏钟度远林。

月窥松隙小，云闭竹房深。空有怀人意，杳无车马音。
偕杨蓉裳农部同至草堂祀黄文节公生日
赵佩湘（清代）

结伴城南去，来寻旧草庐。觞称山谷寿，人集杜陵居。

翠展墙头竹，红翻水面蕖。关心年谱缺，谁为补全书。
长安秋兴寄伯兄 其一
孙廷璋（清代）

一枕西风梦不成，乡心横似乱云生。天涯总为伤贫贱，陌路谁堪托死生。

小院夜阑闻落叶，破窗凉紧逼长檠。自怜作客曾非惯，凄绝中宵络纬声。
用寄成季韵呈鲁直
晁补之（宋代）

怀英名高长史口，独以一人当北斗。
黄公崛起与之班，奄有斯名唐以还。
文章破觚赖圣世，笔墨未逃蹊径间。
湖州太守诸儒长，可独进贤无上赏。
曾语黄公四坐惊，竞吟佳句汶阳城。
饮茶未胜薄酒倾，若人所辱伊人荣。
凤兮德衰众鸟耻，陈蔡不忧颜氏子。
穷吟百轴传未已，短发频搔为君喜。
君不见富贵及时行乐难，虽无赵女有秦弹。
梦中自古不识路，月在云际劳梯攀。
何时半岭闻清啸，相值苏门百尺山。
送李泰发吏部赴官阳朔 其一
李纲（宋代）

意气相期会面前，谪官邂逅两萧然。谁怜兰省鹓鸾友，去作桂林山水仙。

直道事人宁免黜，拙谋于我欲争先。宽恩下逮宜非久，来买梁溪二顷田。
临江仙（正月二十四日晚至湖上）
叶梦得（宋代）

三日疾风吹浩荡，绿芜未遍平沙。约回残影射明霞。水光遥泛坐，烟柳卧欹斜。

霜鬓不堪春点检，留连又见芳华。一枝重插去年花。此身江海梦，何处定吾家。
过霅川大溪
杨万里（宋代）

菰蒲际天青无边，只堪莲荡不堪田。
中有一溪元不远，摺作三堪六十湾。
政如绿锦也衣上，玉龙盘屈於其间。
前船未转後船隔，前湾望得到不得。
及至前湾到得时，只与後湾才咫尺。
朝来已度数堪萦，问知德清犹半程。
老夫乍喜棹夫闷，管有到时君莫问。
栖云阁
华镇（宋代）

高阁倚苍岫，山云且暮栖。冷凝半榻稳，浓拂远灯迷。

户转星枢直，窗移日脚低。登临人莫厌，寻取上天梯。
夹竹岭
陈鸿（明代）

长途不可涉，况历万峰巅。
倦鸟已投树，行人犹在烟。
夕阳沉岭路，寒涧落山田。
纵少离家恨，凭高自怆然。
偈颂二十一首 其六
释坚璧（宋代）

释迦悭，迦叶富。欺负乎人，誇张莽卤。五天不纳到支那，塞壑填莽无避处。

无避处，不遮护，汲兴相逢，如涂毒鼓。直须亲切一回来，莫似邯郸学唐步。
为超然道人作云卧庵 其二
韩驹（宋代）

一溪清驶到天宫，上有千株偃盖松。未肯分流下山去，为君纯浸紫霄峰。
送李敞逆妇叙州乃予友悦夫之子也
晁公溯（宋代）

初戏涂鸦壁，今升奠雁堂。
真堪当寝醮。已共乃翁长。
岁月良易得，诗昼宜自强。
他时再相见，儿女即成行。
池阳四咏 其二
周必大（宋代）

天遣江山助牧之，诗材犹及杜筠儿。向来稍喜唐风集，今信樊川是父师。
尊兄仲举父典教石州乡郡
安熙（元代）

纷纷世累苦相牵，抚事悲歌惜壮年。卜隐未成长往计，伤时空赋远游篇。

林宗雅志伊谁识，张翰孤怀亦自贤。见说家山风物好，几时同倚暮云巅。
独觉
苏轼（宋代）

瘴雾三年恬不怪，反畏北风生体疥。
朝来缩颈似寒鸦，焰火生体聊一快。
红波翻屋春风起，先生默坐春风里。
浮空眼缬散云霞，无数心花发桃李。
翛然独觉午窗明，欲觉犹闻醉鼾声。
回首向来萧瑟处，也无风雨也无晴。
留题诸罗十一番社
周芬斗（清代）

新社溪街花六开，一湾水月共楼台。夕阳芳草双双渡，式好同舟共济来。
次韵关子东湖上杂书
周紫芝（宋代）

道人结屋在林邱，俗子何由得少留。一闭衡门三十载，为公今过虎溪头。
送季德大之文登税务官任二首 其一
刘基（明代）

鸿客鸿客，驾言远行。天路脩广，鸿雁冥冥。凄风吹衣，白日满庭。

鸿酒在樽，可以怡情。云胡不饮，使我心茕。歌以侑之，百禄具并。
题陈虎顺东皋诸景五首 其五 佛冈
黎遂球（明代）

寒梅白如饭，咽之净肠腑。谁如金粟来，能游香积土。
偈颂七十二首 其三十七
释祖钦（宋代）

声前句，格外机。无得无失，无是无非。无孔由来是铁锤。
和谢单推宋卿惠诗
黄公度（宋代）

逃空每喜足音闻，之子相逢真可人。
知友无非大父行，求君须可古人伦。
蛮烟倾盖情如故，蜀茧题诗墨尚新。
文采风流百不俗，更馀笔力挽千钧。
十二、十三、十四叠韵，感喟无端，聊复成此 其一
丘逢甲（清代）

万方多难此登楼，棋局长安劫未收。无地罗施非鬼国，有人平乘吊神州。

指南岂复遵黄帝，袒左安能属绛侯。洗马渡江憔悴甚，自愁原不为人愁。
程高承议赴夔路转运判官求诗
李廌（宋代）

圣主躬仁政，群方布诏条。
洪恩温海峤，嘉颂满刍荛。
聚敛除奸温，依违屏具僚。
钧衡无硕鼠，城社绝余妖。
皇化思无外，王心远欲昭。
咨询黄阁老，选命紫宸朝。
丹禁传天诏，飞星下使轺。
书旌分蜀道，揽辔步烟霄。
急峡瞿塘险，孤城白帝遥。
巴山连浪远，汉节拂云飘。
按部清时好，观风乐事饶。
诗成思老杜，鬼哭想残萧。
已佩黄金印，当簪七叶貂。
不应淹僻陋，从此上扶摇。
岳阳别张祜
李涉（唐代）

十年蹭蹬为逐臣，鬓毛白尽巴江春。鹿鸣猿啸虽寂寞，

水蛟山江多精神。山疟困中闻有赦，死灰不望光阴借。

半夜州符唤牧童，虚教衰病生惊怕。巫峡洞庭千里馀，

蛮陬水国何亲疏。由来真宰不宰我，徒劳叹者怀吹噓.

霸桥昔与张生别，万变桑田何处说。龙蛇纵在没泥涂，

长衢却为驽骀设。爱君气坚风骨峭，文章真把江淹笑。

洛下诸生惧刺先，乌鸢不得齐鹰鹞。岳阳西南湖上寺，

水阁松房遍文字。新钉张生一首诗，自馀吟著皆无味。

策马前途须努力，莫学龙钟虚叹息。
台城送客之广陵城
王恭（明代）

金陵树里送行舟，二十四桥春水流。肠断琼花天上去，更无歌管下扬州。
秦楼月（寒食日湖南提举胡元高家席上闻琴）
范成大（宋代）

湘江碧。故人同作湘中客。湘中客。东风回雁，杏花寒食。

温温月到蓝桥侧。醒心弦里春无极。春无极。明朝残梦，马嘶南陌。
润州甘露寺
沈括（宋代）

丞相高斋半草莱，旧时风月满亭台。地从日月生时见，天到江亭尽处回。

三国是非春梦断，六朝城阙野花开。心随潮水漫漫去，流遍烟村半日来。
韩庄闸舟中七夕杂诗得十三绝句 其五
姚燮（清代）

凉飙吹动露霏霏，蘋叶横波绿照衣。醉醒不知天是水，鸳鸯无语贴荷飞。
雪後
陆游（宋代）

雪後晴初快，春前日渐长。
菊根萌已动，梅藟意先香。
禽语惊幽枕，冰消涨野塘。
衰残难出户，不是嬾衣裳。
送瓯宁魏生赴武举
洪迈（宋代）

建安少年请缨客，横槊赋诗两无敌。
辞家去作入彀英，气拂天狼夜无迹。
庙堂尺箠鞭羌雏，智名勇功付壮夫。
引弓没羽世自有，敢闻上策当何如。
送友赴阙
吴融（唐代）

故人归去指翔鸾，乐带离声可有欢。驿路两行秋吹急，

渭波千有夕阳寒。空郊已叹周禾熟，旧苑应寻汉火残。

遥羡从公无一事，探花先醉曲江干。
送晁无咎出守蒲中
陈师道（宋代）

一麾出守自多奇，四十专城古亦稀。
解榻坐谈无我辈，铺筵踏亦欠崔徽。
的桃作剧聊同俗，遇事当前莫後几。
圣世急才常患少，栈羊酾酒待公归。
次韵闽僧秀嵓寄竹溪僧 其二
张翥（元代）

望入南云无去鸿，凭谁持饷一瓶空。诗来万里燕台下，寺在三山冶县东。

戏瓦空中惟见水，挂幡窗外自摇风。我今也拟辞簪绂，去作岩居三老翁。
恭和御制朵楼特宴之什
慕容彦逢（宋代）

东阙岧峣宴特颁，楼前宝烛万星寒。鼓声泛乐鼍灵震，炉篆回风翠凤盘。

积有嘉祥占岁稔，宠因芳夕庆时安。厌厌既醉君恩重，归路繁华缓辔看。
河水龙门
郦道元（南北朝）

孟门，即龙门之上口也。实为河之巨厄，兼孟门津之名矣。此石经始禹凿，河中漱广。夹岸崇深，倾崖返捍，巨石临危，若坠复倚。古之人有言：“水非石凿，而能入石。”信哉！其中水流交冲，素气云浮，往来遥观者，常若雾露沾人，窥深悸魄。其水尚奔浪万寻，悬流千丈，浑洪赑怒，鼓若山腾，浚波颓叠，迄于下口。方知《慎子》下龙门，流浮竹，非驷马之追也。
考妣赠官一时荣耀老怀易感辄敬书长句
张纲（宋代）

丝纶五色锦为囊，宠赠双亲庙室光。位列三孤升极品，名加大国启新疆。

劬劳仰荷湛恩报，精爽应知积庆长。燕及子孙宜勉力，忠勤他日继遗芳。
金陵春日
李云龙（明代）

龙蟠虎踞帝王州，春色先归十二楼。花气夜随香雾合，莺声朝带彩云流。

乌衣子弟青丝骑，桃叶佳人翠翰舟。最是江南佳丽地，酒旗歌板易淹留。
念奴娇·我来牛渚
吴渊（宋代）

我来牛渚，聊登眺、客里襟怀如豁。谁著危亭当此处，占断古今愁绝。江势鲸奔，山形虎踞，天险非人设。向来舟舰，曾扫百万胡羯。
追念照水然犀，男儿当似此，英雄豪杰。岁月匆匆留不住，鬓已星星堪镊。云暗江天，烟昏淮地，是断魂时节。栏干捶碎，酒狂忠愤俱发。
光上人送墨梅来求诗还乡
释德洪（宋代）

南岳有云留不住，东归结伴过湘湄。解将疏影横斜句，不换垂湘的皪诗。

癯甚鸢肩寒入画，清哉鹤骨老难医。定知入岭风烟暮，正及追胥馈岁时。
叹路傍枯骨
殷济（唐代）

行行遍历尽沙场，只是偏教此意伤。从来征战皆空地，徒使骄矜掩异方。
好事近 李香君小影，为南雅赋
戴延介（清代）

风月媚香楼，流水板桥春远。金粉南朝销尽，认桃花人面。

艳情悽断白牙箫，旧曲更谁按。记取扇头香坠，把芳名偷唤。
次韵王正仲蒲传正二月十五日奉祠高禖二首
苏颂（宋代）

涤牢宫醴被禋时，物吐华心睡景迟。
禁掖嘉祥开覆燕，祠官先兆应维罴。
阳郊类帝重封土，宣室思贤正受厘。
天锡子孙千亿报，年年玉叶长新枝。
送吕昌朝知嘉州
苏轼（宋代）

不羡三刀梦蜀都，聊将八咏继东吴。
卧看古佛凌云阁，敕赐诗人明月湖。
得句会应缘竹鹤，思归宁复为莼鲈。
横空好在修眉色，头白犹堪乞左符。
纸帐二首 其一
周紫芝（宋代）

雪帐垂空万事休，醉来高枕竹猫头。不知金谷园中障，输与侬家几百筹。
方季长红梅翠竹二图 其二
凌云翰（元代）

为爱新梢绿，呼童竟护持。他时霜雪操，总是出墙枝。
送归客
司马扎（唐代）

多才与命违，末路隐柴扉。
白发何人问，青山一剑归。
晴烟独鸟没，野渡乱花飞。
寂寞长亭外，依然空落晖。
送侍讲学士邓善之辞官还钱塘 其六
卢亘（元代）

翰林子元子，武库森戈矛。英声迈千古，逸韵横九州。

与君契金兰，投分何绸缪。清和谢夷惠，典刑追韩欧。

坐令人文焕，允塞昭王猷。念君独远迈，寥落行人愁。

木瘦楚山晓，风静寒江流。何当驾飞车，却忆昆仑丘。

尘埃满腥腐，朝暮同蜉蝣。
念奴娇
卫时敏（宋代）

春风桃李，问耐寒何似，霜松雪柏。珍重拨烦京兆手，早岁声名霹雳。收卷经论，摆遗荣利，物外多间适。熊经龟咽，真传秘诀消息。

寿秩初满华严，韶颜转映，绿鬓方瞳碧。况□□云供宴几，静对凫翁鹤客。只恐日边，蒲轮催动，密侍钧天席。上玉卮尧殿，长生倍注仙籍。
上元夜作
陆游（宋代）

百年古谓风前烛，我逾七十饭不足。
亦知生世无工拙，久向人间耐荣辱。
今年上元灯满城，十里东风度丝竹。
蓬窗湿薪不御寒，独取残书伴儿读。
忽然得意见古人，半碗冻齑甘胜肉。
书生盖棺事未定，论著傥存终见录。
富贵无名岂胜数，意气空能骄世俗。
君不见拄天拄地邢君牙，不如诗人穷瞎张太祝！
忆真妃 鹧鸪
吴瑛（清代）

齐飞锦翅啼春，戏烟津。一曲几多清怨、唤离人。

湘水阔，荒祠冷，吊黄昏。翻羡缕金双影、缀红裙。
山舍南溪小桃花
李九龄（唐代）

一树繁英夺眼红，开时先合占东风。

可怜地僻无人赏，抛掷深山乱木中。
汝师语次多及时事民瘼慨然有感复成一首
王世贞（明代）

春风融融吹客床，忽有霜色生干将。感君方寸起鳞甲，笑我七尺真皮囊。

燕中罗网致足畏，吴下茧丝胡可当。藉令指日相司马，何似得雨烹弘羊。
青玉案 钓台遇雪
林鸿（明代）

桐江倚棹蒹葭瞑。怪倦枕朝寒劲。拂曙掀篷银万顷。

犯星人去，清风名在，尚想羊裘冷。

簪缨误我山林兴。幸唤醒、槐安尘梦境。烟浪迢迢归路永。

汲江燃竹，买鱼沽酒，沈醉休教醒。
颂鲜于叔明
严氏（唐代）

三院四人簪白笔，一门三镇拥朱幡。
依韵和师厚别後寄
梅尧臣（宋代）

吾与尔别未及旬，吾家依旧甑生尘。
闭门不出将谁亲，自持介生轻货珍。
盘餐岂有咸酸辛，苦吟辍寝昏继晨。
夜光忽怪来何频，采拾若在沧海垠。
和者弥寡唯阳春。
去年今日
刘兼（唐代）

去年今日到荣州，五骑红尘入郡楼。貔虎只知迎太守，

蛮夷不郡是儒流。奸豪已息时将泰，疲瘵全苏岁又周。

圣主若容辞重禄，便归烟水狎群鸥。
九月八日夜雨留智叔
陈师道（宋代）

骑台九日登临处，只有归人醉扶路。
千年二谢孰可代，我每苦留君只去。
花粗且为前人惜，曲误不解丞卿怒。
只消著帽受西风，不待风流到新句。
题梅岭云封四绝
戴复古（宋代）

东海边来南海边，长亭三百路三千。
飘零到此成何事，结得梅花一笑缘。
泊舟胥门蔡学洲陈佐钧过慰
姚燮（清代）

未敢遽疑梦，分明是昔颜。苦情焦短烛，暗爽逼遥山。

酒为危愁洗，天教稳路还。与筹归后策，讵独慰孤孱？
读平险铭寄李汉老
刘子翚（宋代）

官侯凿平剑浦滩，游子不歌行路难。
李公作铭垂不刊，峻峰激流生笔端。
斯文岂但夸雄观，寓理之奥开聋眢。
惟人性天同广胖，横目立见分庭坛。
纷敷蔽翳榛苇萑，腾逃郁屈猿蛇蚖。
铦剡猎利剑戟攒，离睽截裂赵魏韩。
千崖百濑中绕蟠，覆溺嵬岸糜坚完。
胡为气舒貌颟顸，旁观已洞其肺肝。
浮思一纵坂走丸，不极不止巧九殚。
涂膏然萁卒焦乾，万古乾坤元自安。
堂堂灵君司五官，乍臣乍叛劳控搏。
日渐月磨如印刓，壮哉情卉牢盘还。
躁谋欲骤加雕剜，惨若萧斧临髀髋。
自腥夷之良可叹，何如含垢休索瘢。
洒洒落落从中看，豁然四通裂囊箪。
有如滩流平不湍，鉴静天空秋月寒。
疗性此是言中丹，至味淡薄谁能餐。
我昔蒙公分剩残，桐花城西路漫漫，
裁笺屡唤南飞翰，何当澡瀹纫椒兰。
厚地为屦天为冠，从公上征鞭龙鸾。
访瞿追孔聊游般，物外虚明如许宽。
脚底日转红团栾，瑶池簉席一笑阑。
春著万象流余欢，北游未遂心传传。
吟余北窗睡长鼾，清风时来撼琅玕。
哭表妹赵茀芸
曹锡淑（清代）

流水高山记昔年，不堪重结听琴缘。与君同蹋西楼月，今夜冰轮依旧圆。
锦
李峤（唐代）

汉使巾车远，河阳步障陈。云浮仙石日，霞满蜀江春。

机迥回文巧，绅兼束发新。若逢楚王贵，不作夜行人。
【正宫】塞鸿秋　代人作
贯云石（元代）

战西风几点宾鸿至，感起我南朝千古伤心事。展花笺欲写几句知心事，空教
我停霜毫半晌无才思。往常得兴时，一扫无瑕疵，今日个病厌厌刚写下两个相思
字。
起初儿相见十分砒タ，心肝儿般敬重将他占。数年间来往何曾厌？这些时陡
恁的恩情俭。推道是板障柳青严，统镘姨夫欠，只被俏苏卿抛闪煞穷双渐。
浣溪沙·露白蟾明又到秋
顾敻（五代）

露白蟾明又到秋，佳期幽会两悠悠，梦牵情役几时休？
记得泥人微敛黛，无言斜倚小书楼，暗思前事不胜愁！
匡云上人同琴客闵谏廷集紫烟楼玩月
邓云霄（明代）

新月清如洗，晴光散积阴。楼台非色界，天地豁虚襟。

轻露调云液，和风泛玉琴。金波空万里，照见西来心。
书斋壁
陆游（宋代）

幅巾短褐野人装，洗尽黄尘早暮忙。
地僻渔扉常隐翳，身闲灵府自清凉。
雨中郁郁垣衣绿，涧底纤纤石发长。
老惫只思眠蹋壁，一尊到手又成狂。
雨夜观妓同俞羡长梅子马陆长康赋
柳应芳（明代）

美人雨馆夜相迎，烛下微闻笑语声。
纤月不来眉上照，浓云偏语鬓边行。
生憎洒砌沾罗袜，翻喜飘窗趁玉笙。
非雾非烟劳想像，无如密坐看分明。
长沙道中寄怀王木斋
俞明震（清代）

又听湖阴卧吹笛，十年人事真飘忽。至人乘物游无穷，今我胡为但兀兀。

消尽回肠荡气中，中原落日看鸟没。登高临深有所哀，回薄万古心无极。

几辈词流擅盛名，心光零乱同坠叶。中路因循枉笑人，沉吟我亦嗟何及。

遥看芳草如有灵，神识超然入渺冥。万里归来真一梦，寥天思远风泠泠。

怀人忆事非无故，侧身天地惊岁暮。此意王郎知我深，高歌往往有神悟。

年去年来湖上行，偃蹇乾坤解送迎。请看白日下垂处，尽是人间今古情。
息虑
韩偓（唐代）

息虑狎群鸥，行藏合自由。春寒宜酒病，夜雨入乡愁。

道向危时见，官因乱世休。外人相待浅，独说济川舟。
别岁
殷奎（明代）

一番来咸阳，三与芳岁别。四方数万里，行役何时歇。

百年要有尽，能得几时节。而况已过半，远道何由彻。

愁来不成寐，耿耿到明发。乾艾匪他求，鱼网当退结。

秣我枥上骓，膏我车上辖。努力遵往轨，无为徒惙惙。
褒斜道中
薛能（唐代）

十驿褒斜到处慵，眼前常似接灵踪。江遥旋入旁来水，

山豁犹藏向后峰。鸟径恶时应立虎，畬田闲日自烧松。

行吟却笑公车役，夜发星驰半不逢。
送游考功将漕夔门七绝
洪咨夔（宋代）

四肢谁谓可无骨，五肚自信难留寒。
跂予望不之不得语，但愿万里书平安。
两日复往次前韵
孙觌（宋代）

寒蔬离离银线乱，冻醴滟滟玉井深。坐看庭松翘翠盖，行穿野菊布黄金。

犬迎客入喜见尾，鹊随人语欣会心。俗里淹留怕轑釜，驱儿招唤得重临。
遗偈
米岭和尚（唐代）

祖祖不思议，不许常住世。大众审思惟，毕竟祇这是。
游先主祠堂置酒
范祖禹（宋代）

驱车出郊坰，涉溪上青岑。
峰头野寺不足到，先主祠堂犹可寻。
祠堂之前流水长，翠屏重叠摇清光。
老松窈窕入云汉，五月郁郁炎天凉。
庙中女巫日歌舞，神去神来何处所。
龙吟虎啸生风云，未似当时臣过主。
三分割据霸业开，山河气象皆西来。
功名煊赫陵宇宙，顾盼可使强敌摧。
西南历数俄迁改，岷峨霸气今何在。
万里浮云卷壮图，空余江水东流海。
山风吹月海上来，松间云气嘘酒杯。
高歌且醉一杯酒，昔日英雄安在哉。
此时分散已陈迹，何足惨怆令心哀。
别家山二绝 其二
郑刚中（宋代）

就荒松菊莫相嗔，未肯微官缚此身。若有督邮须束带，定将秫米付他人。
山中
李涉（唐代）

无奈牧童何，放牛吃我竹。隔林呼不应，叫笑如生鹿。

欲报田舍翁，更深不归屋。
送汪时法归金华
吕祖俭（宋代）

霁虹解缆动江声，风不随人舟易横。
咫尺青泥含淡月，何时相对话平生。
朝中措·幽芳独秀在山林
陈康伯（宋代）

幽芳独秀在山林。不怕晓寒侵。应笑钱塘苏小，语娇终带吴音。应乘槎归去，云涛万顷，谁是知心。写向生绡屏上，萧然伴我寒衾。应
雁山总题此山本朝方显 其二
戴复古（宋代）

几山兼几水，更有几烟霞。不立仙人宅，都为释氏家。

宾秋多少雁，报晓一双鸦。有此山林胜，如何在海涯。
陆务观之友杜敬叔写予真戏题四句他日持似务观一笑
周必大（宋代）

西百官中识放翁，四年上下日相从。如今鹤伴山鸡舞，羞对云间陆士龙。
相和歌辞 其二
李白（唐代）

锦水东流碧，波荡双鸳鸯。雄巢汉宫树，雌弄秦草芳。

相如去蜀谒武帝，赤车驷马生辉光。一朝再览大人作，万乘忽欲凌云翔。

闻道阿娇失恩宠，千金买赋要君王。相如不忆贫贱日，官高金多聘私室。

茂陵姝子皆见求，文君欢爱从此毕。泪如双泉水，行堕紫罗襟。

五起鸡三唱，清晨白头吟。长吁不整绿云鬓，仰诉青天哀怨深。

城崩杞梁妻，谁道土无心。东流不作西归水，落花辞枝羞故林。

头上玉燕钗，是妾嫁时物。赠君表相思，罗袖幸时拂。

莫卷龙须席，从他生网丝。且留琥珀枕，还有梦来时。

鹔鹴裘在锦屏上，自君一挂无由披。妾有秦楼镜，照心胜照井。

愿持照新人，双对可怜影。覆水却收不满杯，相如还谢文君回。

古来得意不相负，祗今惟有青陵台。
六曲仙掌峰
白玉蟾（宋代）

仙子扪萝上翠崖，岩头旧有炼丹台。
至今石上留仙掌，十指春葱渍绿苔。
和天觉
孔平仲（宋代）

金章玉佩动百千，石火光中风叶前。丝鞭相揖笑不言，竹下有人想待眠。

匏身落蒂终腐烂，土壁绘像谁愚贤。革贪惩躁心泰然，木食草衣行饮泉。
颂古三十六首
释惟一（宋代）

乌藤约住未为过，禅板焚来也是闲。
最苦河南与河北，雷轰一喝诳痴顽。
送客西陵
宋敏求（宋代）

若耶溪畔醉秋风，猎猎船旗照水红。
后夜钱塘酒楼上，梦魂应绕浙江东。
集古 其二 恨别
李俊民（金朝）

君问归期未有期，迩来中酒起常迟。山长水远无消息，指点庭花又过时。
折尾滩祀张桓侯庙有作 其二
金科豫（清代）

岩顶烟云郁不开，江间波浪吼如雷。从今寄语操舟者，不必仍前对我来。
赠李伯辉家谱诗
乐雷发（宋代）

荡寇将军后，唐朝李郤家。绿华双荐者，况复古今誇。
紫蔷薇
胡宿（宋代）

天上星垣贵，人间花品高。偷模烦象管，学剪费金刀。

西母停云辇，东卿驻节旄。晓轩无限思，香架近蒲桃。
谢丹山秀首座竹筇 其一
释慧空（宋代）

老身一衲百无营，病骨人惊太瘦生。多谢枝筇解扶我，松阴石上听溪声。
句
刘镗（宋代）

柳条风慢天初暖，花影晴光地亦香。
宫词一百首
岳珂（宋代）

宰相初除司马家，正衙昨日听宣麻。
京都百万人欢喜，争筑新堤十里沙。
偈颂十八首 其五
释广闻（宋代）

挂域中日月，立方外乾坤。从至尊至贵中得来，向无欲无依中流出。

云行雨施，三草二木。
瞻张丞相画像赠宫使龙图
释德洪（宋代）

天下张荆州，乳儿识名誉。医国陆宣公，护法崔元度。

平生风雷舌，咳唾作霖雨。隔阔馀十年，一旦成万古。

羊昙欲作恸，生存华屋处。支遁亦伤心，路偶经姚坞。

赖有克家子，春色连眉宇。君看谈笑时，亦是干国具。

会看如乃翁，独立无喜惧。文章有种性，家法致工主。

此诗公应闻，想见笑掌拊。
送杨大年知处州二首
钱若水（宋代）

夫子厌承明，还求领郡行。
两章干负扆，数刻对延英。
岂独彩衣乐，兼为昼锦荣。
圣朝循吏传，首得见君名。
颂证道歌·证道歌
释印肃（宋代）

一切有为法不同，百练精金胜赤铜。
自持自用应无尽，济老怜贫透日红。
虾
梅尧臣（宋代）

自生江海涯，小大形拳曲。
宫帘织以须，水母凭为目。
贵将蔽其私，贱用资不足。
於物岂无助，况能参鼎肉。
春词
吴融（唐代）

鸾镜长侵夜，鸳衾不识寒。羞多转面语，妒极定睛看。

金市旧居近，钿车新造宽。春期莫相误，一日百花残。
史敷文挽词 其三
楼钥（宋代）

少小相从久，自惭雌甲辰。交情日加厚，姻好晚逾亲。

别去惊葭律，归来见棘人。西庄行乐地，望断为沾巾。
情诗五首·其三
张华（魏晋）

清风动帷帘，晨月照幽房。
佳人处遐远，兰室无容光。
襟怀拥虚景，轻衾覆空床。
居欢惜夜促，在戚怨宵长。
拊枕独啸叹，感慨心内伤。
永城道中
吴则礼（宋代）

聊挟儒生书，更打衲子包。
五斗亦何直，老夫今二毛。
道边霜鬓翁，煮茗浇我劳。
大笑陶渊明，罢官缘折腰。
奴辈不解事，叹息腹屡枵。
归来买大甑，炊饭谢汝曹。
山居二十咏 其十九 踯躅崦
洪适（宋代）

一气浃群芳，漫山踯躅黄。有谁相领略，自解度春光。
九日陈少阳同戴国衡王虞章游天清寺菊坡不蒙践约次韵少阳
张纲（宋代）

太丘道广固难周，自有良朋结胜游。莫使弹琴防性气，只堪寻胜占清幽。

三篇解索诗偿债，一醉那无酒唤愁。贫甚渊明在环堵，忍教空负菊花秋。
金陵阻风登延祚阁
许浑（唐代）

极目皆陈迹，披图问远公。戈鋋三国后，冠盖六朝中。

葛蔓交残垒，芒花没后宫。水流箫鼓绝，山在绮罗空。

极浦千艘聚，高台一径通。云移吴岫雨，潮转楚江风。

登阁渐漂梗，停舟忆断蓬。归期与归路，杉桂海门东。
滕王阁
夏竦（宋代）

面临漳水势凌霞，却倚重城十万家。
当槛晓云生鹤岭，拂阶残万下龙沙。
辞人高宴文皆在，帝子欢游事未赊。
好是良宵金鼓动，阑干牛斗逼檐斜。
小桃
李石（宋代）

方春花气苏，谁忍犯霜晓。
漫山千树桃，缩颈听春鸟。
独此开数株，此桃也不小。
晨霞碎林霏，绛雪压枝袅。
梅魂正零落，月影夜悄悄。
陈新接物态，俯仰映池沼。
蓬莱有大桃，岁月较多少。
自从偷儿得，弱水隔浩渺。
且与倾绿尊，乍见喜围绕。
尚有芥子微，须弥寄毫杪。
三和 其二
刘克庄（宋代）

暂系金狨陪法从，长骑秧马杂耕夫。今红琥珀来村店，昔紫驼峰出御厨。

阙里尚延瞽师冕，法筵谁起躄浮图。莫欺残秃毛锥子，几度曾将敕尾涂。
宇文枢密借示范宽春山图妙绝一时以诗送还
楼钥（宋代）

范生本以宽得名，不学关仝与李成。
笔端自出一机杼，理通神会真其能。
横披小轴屡到眼，颇亦时能辨真赝。
未见弘大如公藏，茂树乔山春烂漫。
此图不是江南山，寒空青嶂疑商颜。
高高下下几佳处，庄家时有茅三间。
桥梁楼观各有趣，一夫驱驴何处去。
安得随入杳霭间，布袜青鞋踏空雾。
近山忽断见遥碧，天涯一望无中极。
胸中丘壑谁测知，铁屋石人惊笔力。
鹅谿六幅高堂空，终日对坐心神融。
看罢为我捲还客，自此归余境梦中。
朝歌旅舍
冯班（清代）

乞索生涯寄食身，舟前波浪马前尘。
无成头白休频叹，似我白头能几人？
鸡冠花
张埴（宋代）

墙东鸡冠树，倾艳为高红。
旁出数十枝，犹欲助其雄。
赪容夺朝日，桀气矜晚风。
俨如斗胜归，欢昂出筠笼。
被召过少室
许古（宋代）

老病无堪合退休，伊川久巳得菟裘。如今又上长安道，好被青山笑白头。
秦淮秋感 其一
王至甸（清代）

翩翩野鹤无归处，五岳云烟脚底生。飞落江南人不识，春潮犹打石头城。
蕲口道中三首
王令（宋代）

稍稍江上雨，声入窗壁寒。
悄悄舟中人，曲肘自枕眠。
安卧不成寐，起坐浩长叹。
离家日逾百，行路忽已千。
昔与燕俱来，今见北雁还。
道里苦不通，寄书如弃捐。
风水相喷薄，归期渺无端。
空令秋夜梦，反覆如循环。
步芳园
王庭圭（宋代）

密栽桃李碍车轮，柳下风微不动尘。已办寻春蜡双屐，飞花满地草如茵。
赠卓征甫光禄见访弇园作
王世贞（明代）

我爱卓王孙，隽声满人口。床头一鹔鹴，时时为客有。

已工光禄吟，复耽步兵酒。白榜叩紫荆，青丝系杨柳。

不为啖名来，能谈尘外否。
龄叟招饮醉中
陈著（宋代）

一笠出云深，因缘坐到今。
寺穷僧自饭，山古树方林。
借酒看人醉，烧香驻客吟。
相携不觉笑，门外少知心。
草堂
程颢（宋代）

参差台殿绿云中，四面筼筜一径通。曾读华阳真诰上，神仙居在碧琳宫。
月夜书事
白玉蟾（宋代）

月光流如酥，天影湛於水。
饥鹤啄梅花，风吹酒波起。
苦雨吟十首呈同官诸丈
吴潜（宋代）

自春爰及夏，多雨少曾晴。
积压兼旬潦，瀰漫四泽盈。
穉苗忧冒没，矮岸恐颓倾。
急遣洪宝佐，代余省尔氓。
次韵赵帅四首
陈造（宋代）

北归客子谩贪忙，河欲生冰野覆霜。
他日鹳鹅常避敌，即今竿木又逢场。
思迟正坐相如渴，文好知熏武仲香。
妙语鼎来吾拜手，乳泉更用汲银床。
禅悦二首·其二
张问陶（清代）

门庭清妙即禅关，枉费黄金去买山。
只要心光如满月，在家还比出家闲。
喜雨
杜甫（唐代）

春旱天地昏，日色赤如血。农事都已休，兵戈况骚屑。

巴人困军须，恸哭厚土热。沧江夜来雨，真宰罪一雪。

谷根小苏息，沴气终不灭。何由见宁岁，解我忧思结。

峥嵘群山云，交会未断绝。安得鞭雷公，滂沱洗吴越。
俞孝杨殖斋
赵蕃（宋代）

士患不知学，既学思有终。
一年农作计，十稔圃收功。
四业独为重，九经皆寓中。
勉哉期岁晚，禹稷与颜同。
枯荷
萨都剌（元代）

红云一梦何茫茫，绿萦瘦骨擎欲僵。愁多有魂吊秋水，故池日欲凄新霜。

鸳鸯相顾魂已泣，白鱼起身银尺立。堂中书客感秋风，一片青衫和泪湿。
叶西庐惠冬菊三绝
王柏（宋代）

风紧东篱长旧荄，主人杖屦日徘徊。
后时独立应无恨，少待梅花相伴开。
题扇集句五首
陈造（宋代）

竹里高亭灯烛光，月移花影上西厢。
蔗浆金碗冰盘冻，始信人间五月凉。
正月尾雪
张侃（宋代）

今岁春来晚，晴寒比旧添。云深天欲雪，风定瓦堆盐。

幽艳迷琼屑，前山隐翠尖。诗人疑是瑞，就唤野人占。
初寒
陆游（宋代）

老遇初寒候，贫当绝禄时。
衣裘俱在笥，薪炭不愆期。
鹑满群童纲，鱼浮百石陂。
比邻每分饷，扪腹可无饥。
河传（二之二）
贺铸（宋代）

华堂重厦，向尊前更听，碧云新怨。玉指钿徽，总是挑人心眼。恨怨红蜡短。

彩旗影动船头转。双桨凌波，惟念人留恋。江上暮潮，隐隐山横南岸。奈离愁、分不断。
二月七日省牲诸陵沿道杂赋五首 其四
殷奎（明代）

野老门前社树青，社公无酒眼醒醒。春泥二月无人上，尽作城头筑土丁。
挽徐道晖
薛师石（宋代）

昌黎铭最好，朋友更情深。
身没复何憾，家贫自不禁。
春山无死草，夏木有清阴。
为鬼诗还别，重来何处寻。
松吹书堂歌为杭堇浦赋
齐召南（清代）

大松拔地千丈强，怪松偃蹇如人长。老松根干半化石，乔松鬐鬣蛟龙翔。

稚松尚是百年物，千株万株环草堂。黛云影翻白日黑，朱夏气转清秋凉。

刁刁调调天风作，一片灵籁腾空苍。昆仑鸾应嶰谷凤，凌虚流响非笙簧。

沨容节奏本噫气，元和鼓荡成文章。太古之雷无霹雳，黄钟之管含初阳。

轩于洞庭张广乐，牙来海上愁混茫。风琴恍忽变清操，总合《大雅》殊淫伤。

草堂主人天下士，撑胸拄腹经与史。礌砢共笑和长舆，爽健端如李元礼。

眼中那有桃李颜，门前洗尽筝琶耳。日就松阴闲徙倚，读破万卷读未已。

砍节然膏五夜过，取枝作筹千遍记。著述自足豪古今，况占西湖好山水。

每听谡谡独欣然，客来惊问何为尔。兴公贞白性所喜，得意忘言堪举似。

三四年来幽兴隔，长安僦屋嚣近市。徒寄梦寤游故园，梦回又逐鸡鸣起。

八砖影候花厅趋，万壑声閒图画里。手持素纸索我歌，为我研墨拂尘几。

我披图画几徘徊，我家老屋傍琼台。碧海霞映赤城晓，芙蓉花插青天开。

国清十里锁烟雾，石梁三树凌崔嵬。此皆自昔纪仙佛，汉柏唐槐行辈推。

鳞甲之而森搏攫，羽毛整顿舞毰毸。毕宏张璪画不到，色兼紫翠凝锦苔。

饱闻《咸濩》廿余载，对此还作家山猜。家山潇洒无点埃，日日车马胡为哉。

蟹眼铛熟茗一杯，君思武林我天台。
前题
蒋堂（宋代）

使君有意饰门闾，雅为灵芝揭表初。
招隐溪边往还者，從兹认得野人居。
冬晚
张侃（宋代）

冬晴日暖如春天，墨云忽过雨生寒。定飞柳絮呈农瑞，未放梅花到酒樽。

历尾无多更旧岁，笔端不韵祇陈言。须臾刮地风声壮，吹折南墙老竹根。
和耿天骘以竹冠见赠四首
王安石（宋代）

冠工新意斲檀栾，雾卷云烝久未乾。
遗我山林真自称，何须貂暖配金寒。
早行
杨炯（唐代）

敞朗东方彻，阑干北斗斜。地气俄成雾，天云渐作霞。

河流才辨马，岩路不容车。阡陌经三岁，闾阎对五家。

露文沾细草，风影转高花。日月从来惜，关山犹自赊。
鹊桥仙（七夕送荷花）
方岳（宋代）

银河无浪，琼楼不暑。一点柔情如水。肯捐兰佩了渠愁，尽闲却、纤纤机杼。

波心沁雪，鸥边分雨。翦得荷花能楚。天公煞自解风流，看得我、如何销汝。